Diari Oficial de la Generalitat Valenciana


Sumari del DOGV 7304, del 26-06-2014 (2014/5901)

RESOLUCIÓ de 13 de juny de 2014, de la Direcció General de Recursos Humans, per la qual es convoca la borsa de treball temporal per al nomenament de personal funcionari interí, grup C2, conductor/a.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7304

Data del DOGV
:   26-06-2014

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2014/5901


Data del document
:   13-06-2014

Organisme emissor
:   Conselleria d'Hisenda i Administració Pública

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Administració Pública
    * concurs administratiu

RESOLUCIÓ de 13 de juny de 2014, de la Direcció General de Recursos Humans, per la qual es convoca la borsa de treball temporal per al nomenament de personal funcionari interí, grup C2, conductor/a. [2014/5901]  
L'article 6 de l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses de treball temporal per a proveir provisionalment llocs de treball de l'Administració de la Generalitat (DOCV 5184, 25.01.2006), disposa que, en acabar cada procés selectiu d'ingrés en l'Administració de la Generalitat, la direcció general competent en matèria de funció pública dictarà una resolució per mitjà de la qual es convocarà les persones aspirants que hagen superat algun exercici o alguna part de les proves obligatòries i eliminatòries dels processos selectius perquè, en el termini de 10 dies, aporten la documentació acreditativa dels mèrits a què es referix l'article 10 de la dita orde, sempre que no es troben en actiu en la categoria que es convoca.  
  
L'article 5 establix, per la seua banda, que les borses de treball d'ocupació temporal estaran constituïdes, d'una banda, pel personal que haja participat en els processos selectius per a l'ingrés en l'Administració de la Generalitat i hagen aprovat algun exercici o alguna part de les proves de la fase d'oposició, obligatòries i eliminatòries, i acrediten els requisits que li van ser exigits per a participar en el procés selectiu, i d'altra banda pel personal interí i contractat laboral temporal cessat, així com el personal que resulte desplaçat, sempre que acrediten la seua participació en els processos selectius corresponents.  
  
Per mitjà d'ordes d'1 de desembre de 2010, de la Conselleria de Justícia i Administracions Públiques (DOCV 6422, 22.12.2010), es van convocar proves selectives d'accés al grup D, sector laboral, conductor/a, torn d'accés lliure (Convocatòria 52/2008), i torn de promoció interna (Convocatòria 53/2008), corresponents a l'oferta d'ocupació pública de 2008 per al personal de l'Administració de la Generalitat.  
Derivada de les proves selectives esmentades, es va dictar la Resolució de 14 de febrer de 2012, de la Conselleria d'Hisenda i Administració Pública, per la qual es va publicar la relació d'aspirants que van superar-les (Convocatòria 52/08), i es va declarar deserta la convocatòria 53/08.  
Per mitjà de la Resolució de 13 de setembre de 2013, de la directora general de Recursos Humans, s'adapta la classificació dels llocs de treball de l'Administració de la Generalitat a la Llei 10/2010, de la Generalitat, d'Ordenació i Gestió de la Funció Pública Valenciana, i el Decret 56/2013, de 3 de maig, del Consell, i s'aproven les relacions de llocs de treball de l'Administració al servici del Consell de la Generalitat (DOCV 7112, 17.09.2013), de manera que els llocs convocats que estaven classificats com a laborals passen a ser funcionarials, segons les previsions de la llei esmentada.  
En virtut d'això, i fent ús de les facultats que té conferides, la Direcció General de Recursos Humans resol:  
  
Primer. Convocatòria de la borsa de treball temporal  
Convocar la constitució de la borsa de treball temporal per al nomenament de personal funcionari interí, grup C2, conductor/a, a fi que, quan les necessitats del servici ho requerisquen, puguen proveir-se provisionalment llocs de treball classificats per a la seua provisió pel personal de l'Administració de la Generalitat indicat, de conformitat amb el que establix l'Orde de 17 de gener de 2006, de la Conselleria de Justícia, Interior i Administracions Públiques, reguladora d'esta matèria.  
  
  
Segon. Integrants  
La borsa a què es referix l'apartat anterior estarà integrada per les persones que es detallen a continuació:  
1. Aspirants que hagen superat algun exercici de la fase d'oposició del procediment selectiu d'accés al grup C2, conductor/a, convocatòria 52/08, que no es troben en actiu en el moment de la sol·licitud en llocs de treball de la mateixa naturalesa jurídica, grup, sector i especialitat de l'Administració de la Generalitat amb competències en matèria de personal que siguen exercides per la Conselleria d'Hisenda i Administració Pública.  
2. El personal desplaçat o cessat en llocs de la mateixa naturalesa jurídica, grup, sector i especialitat que haja sigut nomenat per la Direcció General de Recursos Humans i que haja participat en el procediment selectiu anteriorment mencionat, cosa que es comprovarà d'ofici, i no serà procedent la seua inclusió en cas contrari.  
3. Únicament s'entendrà que una persona ha participat en el procediment selectiu quan el seu exercici haja sigut qualificat per l'òrgan de selecció de la dita convocatòria.  
4. A l'efecte d'integració en borsa, els llocs amb una naturalesa jurídica que s'haja modificat, de conformitat amb la Resolució de 13 de setembre de 2013, de la directora general de Recursos Humans, es considerarà que sempre han tingut la mateixa que posseïsquen en el moment de sol·licitud d'integració en esta.  
  
Tercer. Requisits  
1. Per a formar part de la borsa cal tindre els requisits exigits en la convocatòria de les proves selectives d'accés al grup C2, conductor/a, a què es fa referència en l'apartat anterior. A més, per al nomenament de personal funcionari interí s'hauran de posseir els requisits del lloc a exercir.  
2. La possessió del requisit de titulació s'acreditarà dins del termini de presentació de sol·licituds, llevat que ja conste acreditat i inscrit en el Registre de Personal de l'Administració de la Generalitat, cas en què serà suficient al·legar-ho. La resta dels requisits exigits hauran d'acreditar-se abans del nomenament, en el termini que a este efecte es concedisca.  
3. L'orde de prelació en la formació de la borsa s'obtindrà de la suma de la puntuació obtinguda d'acord amb el barem de mèrits que es desenrotlla en l'apartat següent. En cas d'igualtat de puntuació, primarà l'obtinguda pel personal discapacitat. Si l'empat es produïx entre persones discapacitades, es triarà la de major percentatge de discapacitat. Si encara persistix l'empat, caldrà ajustar-se a la puntuació obtinguda en cada apartat del barem; i es començarà pel primer. Si persistix l'empat, es dirimirà a favor de la persona sol·licitant de més edat.  
  
  
Quart. Barem de mèrits  
Les persones aspirants seran ordenades prenent en consideració els mèrits i les situacions següents:  
1. Experiència professional  
- Temps de servicis prestats en llocs de treball de naturalesa funcionarial, classificats per a la seua provisió per personal de grup C2, conductor/a, amb competències en matèria de personal que siguen exercides per la Conselleria d'Hisenda i Administració Pública segons el que disposa l'article 9 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana: 0,35 punts per cada mes complet de servici en actiu.  
- Temps de servicis prestats en llocs de treball de l'Administració de la Generalitat amb competències en matèria de personal que s'exercisquen per la Conselleria d'Hisenda i Administració Pública, segons el que disposa l'article 9 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, no previstos en l'apartat anterior: 0,13 punts per cada mes complet de servici en actiu.  
- Temps de servicis prestats en altres administracions públiques, en llocs de treball de naturalesa funcionarial, classificats per a la seua provisió per personal de grup C2, conductor/a: 0,05 punts per cada mes complet de servici en actiu.  
El màxim de punts que es pot obtindre per este apartat serà de 28 punts.  
2. Proves selectives  
Per superació de l'exercici de la fase d'oposició del procés selectiu per a l'ingrés en l'Administració de la Generalitat, grup C2, conductor/a (Convocatòria 52/08): 13 punts.  
3. Valencià  
El coneixement de valencià es puntuarà d'acord amb la distribució següent:  
- Certificat de coneixements orals: 0,75 punts.  
- Certificat de grau elemental: 1 punt.  
- Certificat de grau mitjà: 2 punts.  
- Certificat de grau superior: 4 punts.  
Només es computarà el certificat de més nivell.  
4. Idiomes comunitaris  
Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència si es tracta de cicles d'escola oficial d'idiomes, així com 0,40 punts per cada 12 crèdits d'idioma comunitari, corresponent a títol oficial expedit per la universitat, de llicenciatura en les distintes filologies o de mestre, especialitat llengües estrangeres, sempre que els dits títols no hagen sigut objecte de valoració per un altre apartat del barem.  
5. Altres titulacions  
- Per la possessió addicional d'altres títols acadèmics iguals o superiors a més de l'exigit per a l'exercici dels llocs a cobrir: 1,5 punts per títol addicional expedit oficialment fins un màxim de 3 punts. Es requerirà, en tot cas, la presentació de totes les titulacions al·legades, inclosa la que figura com a requisit per a ingressar en la borsa, i no es presumirà la possessió de les de nivell inferior.  
  
- La superació de les proves d'accés als diferents nivells educatius, únicament s'entendran vàlides com a compliment del requisit d'accés, quan no s'estiga en possessió de la titulació exigida, i, en cap cas, seran valorades com a mèrit.  
6. Personal discapacitat  
- Quan el grau de discapacitat siga igual o superior al 33 per cent: 5 punts.  
- Quan el grau de discapacitat siga igual o superior al 65 per cent: 10 punts.  
  
Quint. Acreditació dels mèrits  
Els mèrits que s'acaben de detallar s'acreditaran:  
1. Experiència professional: certificats oficials expedits per l'òrgan competent de l'Administració corresponent.  
Als efectes del present barem, els llocs la naturalesa jurídica dels quals s'haja modificat, de conformitat amb la Resolució de 13 de setembre de 2013, es considerarà que sempre han tingut la mateixa que posseïsquen en el moment de sol·licitud d'integració en la borsa.  
Respecte dels servicis prestats en llocs de treball de l'Administració de la Generalitat gestionats per la Direcció General de Recursos Humans, seran comprovats d'ofici.  
2. Proves selectives: sense perjuí que s'al·legue per les persones sol·licitants, es comprovarà d'ofici la superació de l'exercici de la fase d'oposició per cada aspirant.  
3. Valencià: certificats oficials expedits o homologats per la Junta Qualificadora de Coneixements del Valencià. Únicament es valoraran els certificats provisionals quan la Junta Qualificadora de Coneixements de Valencià no haja expedit els certificats definitius corresponents.  
  
4. Idiomes comunitaris: títols oficials expedits o homologats per òrgan competents o bé certificats oficials emesos per les escoles oficials d'idiomes. Les paperetes no serviran com a acreditació.  
  
5. Altres titulacions: fotocòpia compulsada del títol acadèmic oficial expedit per òrgan competent.  
En els supòsits en què l'expedició del títol es trobe en tràmit, les titulacions es podran acreditar per mitjà de la presentació del certificat acadèmic de finalització d'estudis expedit per la universitat, junt amb el rebut d'abonament de les taxes corresponents.  
Respecte de les titulacions acadèmiques no universitàries, si no es presenta el títol oficial es podrà acreditar per mitjà d'un certificat de l'autoritat educativa competent, en què haurà de constar necessàriament número de registre, el número de sèrie i la data d'expedició, i, si és el cas, la indicació del llibre i foli.  
En el supòsit de trobar-se en tràmit l'expedició del títol, podrà presentar-se el certificat acadèmic de finalització d'estudis expedit per l'òrgan competent juntament amb el rebut de l'abonament de les taxes corresponents.  
6. Personal discapacitat  
- Certificat justificatiu del grau de discapacitat igual o superior al 33 per cent expedit per l'òrgan competent.  
- Certificat de capacitats a l'efecte de demanda d'ocupació o, si és el cas, l'acreditació d'haver-lo sol·licitat.  
Tota la documentació haurà d'anar degudament confrontada. En cas contrari, es considerarà que no s'ha presentat.  
  
Sext. Sol·licituds de participació i procediment de constitució  
1. Totes les persones aspirants hauran de presentar la sol·licitud d'inscripció, el full d'autobaremació i la documentació acreditativa de la possessió del requisit de titulació i dels mèrits al·legats, si no consten inscrits en el Registre de Personal de l'Administració de la Generalitat, en el termini de 10 dies hàbils, comptats des de l'endemà de la publicació d'esta resolució en el Diari Oficial de la Comunitat Valenciana, en les seus de la Conselleria d'Hisenda i Administració Pública d'Alacant, Castelló i València o en qualsevol de les oficines públiques previstes en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
2. La Comissió de Seguiment de les Borses de Treball Temporal prevista en l'article 12 de l'Orde de 17 de gener de 2006, de la Conselleria de Justícia, Interior i Administracions Públiques, analitzarà les sol·licituds d'inclusió que s'hagen produït, efectuarà la baremació de mèrits al·legats per les persones aspirants i procedirà a la seua integració en la borsa d'acord amb la puntuació obtinguda. La composició provisional d'esta es farà pública en la pàgina web de la Direcció General de Recursos Humans i en els taulers d'anunci de la seu central i direccions territorials de la Conselleria d'Hisenda i Administració Pública, .  
3. Les persones aspirants disposaran d'un termini de 10 dies hàbils, comptador des de l'endemà de la publicació de la llista provisional, per a formular les al·legacions que estimen oportunes. La Comissió de Seguiment estudiarà les al·legacions presentades i, en el termini màxim d'un mes, formularà la proposta de llista definitiva a la Direcció General de Recursos Humans, que dictarà una resolució i ordenarà la seua publicació en els llocs indicats anteriorment.  
4. Una vegada finalitzat el termini establit en el punt primer, el personal que cesse en llocs que hagen sigut proveïts des de la Direcció General de Recursos Humans, de la mateixa naturalesa jurídica, grup, sector i especialitat de la borsa convocada, disposarà d'un termini 10 dies hàbils, comptats a partir de la data de la notificació del cessament, o del cessament si este és posterior, per a presentar, davant de la Comissió de Seguiment de les Borses de Treball Temporal, la sol·licitud d'inscripció en la borsa i el full d'autobaremació juntament amb la documentació acreditativa de la possessió del requisit de titulació i dels mèrits al·legats.  
Els mèrits hauran d'haver-se obtingut amb anterioritat a la finalització del termini de presentació de sol·licituds que s'obri amb la publicació d'esta resolució.  
El personal cessat que no presente la sol·licitud d'incorporació en el termini previst es considerarà que ha perdut el seu dret.  
5. Els models de sol·licitud d'inscripció i de full d'autobaremació a què es referixen els punts precedents s'acompanyen com a annexos I i II a esta resolució.  
Els mèrits que no consten inscrits i que no s'acrediten de la manera establida en l'apartat quint no es valoraran.  
  
Sèptim. Àmbit territorial de la borsa  
1. L'àmbit territorial d'esta borsa de treball és de caràcter provincial i la provisió de llocs, amb caràcter temporal, s'efectuarà segons el que preveu l'article 3 i concordants de l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses de treball temporal per a proveir provisionalment llocs de treball en l'Administració de la Generalitat.  
  
2. Sense perjuí d'allò que s'ha indicat en el punt anterior, les persones interessades a obtindre destinació en província o províncies diferents de les del seu domicili hauran de fer-ho constar en la sol·licitud d'inscripció, i s'haurà de respectar l'orde de prelació segons la puntuació, amb independència de quin siga el domicili de la persona aspirant.  
  
Octau. Normes de funcionament  
Esta borsa s'ajustarà en el seu funcionament al que disposa l'article 14 de l'Orde de 17 de gener de 2006, de la Conselleria de Justícia, Interior i Administracions Públiques, així com als criteris de la Comissió de Seguiment de Borses.  
  
Nové. Borses anteriors  
A partir de la constitució definitiva d'esta borsa, quedarà dissolta la que estiguera en vigor amb anterioritat.  
Contra esta resolució, que posa fi a la via administrativa, es pot interposar recurs de reposició, amb caràcter potestatiu, davant del mateix òrgan que l'ha dictada, en el termini d'un mes a partir de l'endemà de la seua publicació, de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Si no es recorre en reposició, d'acord amb el que disposen els articles 8, 14 i 46 de la Llei 29/1998, Reguladora de la Jurisdicció Contenciosa Administrativa, les persones interessades poden interposar un recurs contenciós administratiu davant del Jutjat Contenciós Administratiu de València, en el termini de dos mesos comptador des de l'endemà de la publicació d'esta resolució.  
Les citacions en els recursos contenciosos administratius que se substancien contra esta resolució es faran per mitjà de la inserció de l'edicte corresponent en el Diari Oficial de la Comunitat Valenciana.  
  
  
València, 13 de juny de 2014.- La directora general de Recursos Humans: Ana Brugger Navarro.